Twee susters verdrink saam | Maroela Media
Lede van die polisie se soek-en-reddingspan by die watergat waar die twee meisies verdrink het. (Foto: SAPD)
Die polisie in Limpopo is besig met 'n geregtelike doodsondersoek nadat twee susters Woensdag in 'n diep watergat naby Mokopane (Potgietersrus) verdrink het.
Kol. Moatshe Ngoepe, woordvoerder van die polisie, sê die twee susters, onderskeidelik tien en 17 jaar oud, het na die watergat in die Motebeleng-nedersetting gegaan om water te gaan haal. Omstreeks 14:30 het die polisie 'n oproep gekry dat twee mense in die water beland het.
"Lede van die polisie se soek-en-reddingspan het hulle na die toneel gehaas en na die slagoffers begin soek," sê Ngoepe. Die soektog het tot gister 12:00 voortgeduur toe die liggame uiteindelik uit die water gebring kon word.
"Dit is nie duidelik hoe die twee meisies in die water beland het nie, maar dit sal tydens die polisie se ondersoek vasgestel word. Die twee susters is sedertdien geïdentifiseer as die tienjarige Morongwa Seloane en die 17-jarige Mahlako Seloane."
Die oorsaak van die kinders se dood moet nog deur 'n nadoodse ondersoek bevestig word.
In nog 'n verdrinking is 'n 44-jarige man Sondag in die Thohoyandou-gebied in die provinsie dood toe hy by die Nadoni-dam 'n selfgemaakte boot gebruik het om mee te hengel. Maluta Madamalala het op 'n manier in die water beland en het verdrink. Sy liggaam is later dieselfde dag deur polisiereddingsbeamptes uit die dam gebring.
Die polisie doen ook 'n geregtelike doodsondersoek na Madamalala se dood.
Hoekom word daar verdrinking gestipuleer, maar dit moet eers deur 'n nadoodse doodsondersoek bevestig word, dit maak nie sin?